Predkladacia správa

Za účasti vrcholných predstaviteľov 191 členských štátov OSN sa v dňoch                       10. 9. – 20. 12. 2002 konala v sídle Organizácie Spojených národov v New Yorku hlavná (jesenná) časť 57. zasadnutia Valného zhromaždenia OSN (57. VZ OSN). 

Zasadnutia sa na základe uznesenia vlády Slovenskej republiky č. 842 zo dňa                    7. augusta 2002 zúčastnila delegácia SR vedená ministrom zahraničných vecí SR                         E. Kukanom. Dňa 19. 9. 2002 v rámci všeobecnej rozpravy 57. VZ OSN vystúpil minister zahraničných vecí SR E. Kukan s prejavom, v ktorom prezentoval postoj k viacerým významným otázkam medzinárodného diania. Delegácia SR sa okrem vystúpenia ministra zahraničných vecí prezentovala ďalšími šiestimi vystúpeniami v pléne a výboroch                     57. VZ OSN.  

Dňa 21. 10. 2002 bol kandidát SR (Dr. P. Tomka) zvolený za sudcu Medzinárodného súdneho dvora na deväťročné funkčné obdobie. Kandidát SR získal vo Valnom zhromaždení 149 hlasov a v Bezpečnostnej rade 12 hlasov. Zvolenie kandidáta SR za sudcu Medzinárodného súdneho dvora bolo historickým úspechom slovenskej diplomacie v rámci OSN. 

Delegácia SR postupovala v súlade so smernicou, ktorú schválila vláda SR uznesením č. 842/2002. Aktívne sa zúčastňovala na rokovaniach pléna 57. VZ OSN, ako aj jeho jednotlivých výboroch. Aktívne spolupracovala s Európskou úniou a pripájala sa k jej jednotlivým vystúpeniam. Účasť delegácie SR na 57. VZ OSN naplnila viaceré zahraničnopolitické priority SR a možno ju hodnotiť pozitívne. 

	Materiál sa predkladá na rokovanie vlády ako  informácia  a v súlade s čl. 10 ods. 6a Smernice na prípravu a predkladanie materiálov na rokovanie vlády SR nebol predložený na pripomienkové konanie. 

Materiál nemá finančný, ekonomický, environmentálny vplyv, ani vplyv                            na zamestnanosť.